Baljic McToby

- Sikertelen alkotmányozás

**Baljic McToby** Hegyhon kormányzója volt a VI. és VII. Birodalmi Években. Tőrbe csalta és kivégeztette a teljes torremori királyi családot, megszerezve ezáltal Hegyhonnak a Lidércgyűrűt és kirobbantva az Első Lidércháborút.

## Ködös múlt

Baljic, az észak-mctobyiai szellemfőváros, Dean egykori rendvédelmi erőinek kapitánya. Egyes kutatók szerint rövid ideig már a IV. Birodalmi Évben Hegyhonban tevékenykedett a Királyi Titkosszolgálat (KTSZ) funkcionáriusaként. Többen állítják, hogy személye azonos azzal a mctobyéval, aki I. Darpharin és Rahaton oldalán vezette az Alex con Alír uralkodása alatt a királyi kincstárból elveszett ötven arany ügyében végzett nyomozást. Egyes források szerint rövid ideig ő volt az ország védelmi minisztere I. Darpharin trónra lépését követően. Beszámolók szólnak arról is, hogy jelen volt Sändeon ostrománál, de a harcokban nem vett részt és az I. Darpharin halála utáni káoszban elhagyta az országot.

## Út a hatalomba

Nevét vállalva II. Darpharin uralkodásának végén kérte letelepedési engedélyét Hegyhonban, felbukkanása nagyjából egybeesik az uralkodó halálával. Elmondása szerint a külhoni paranormális tevékenységek megfigyelésével foglalkozó központi mctobyiai kormányszervezet megbízásából kereste fel az országot. Azt a megbízatást kapta az illetékes mctobyiai szervektől, hogy tanulmányozza a Fejedelem Földjét fokozatosan hatalmába kerítő sötét erők működése nyomán kialakuló bizonytalan politikai helyzetet, és ha kell, szakértelmével, valamint vezetői tapasztalatával aktív politikai szerepet vállaljon a túlvilági fenyegetés elleni küzdelemben, melynek térnyerése hazájára is potenciális veszélyt jelentettek.

II. Darpharin halála után királynak jelöltette magát. Határozott fellépése, szónoki képességei, vezetői tapasztalatai és ígéretei meggyőzték a hegyhoniakat, akik elsöprő többséggel választották meg királyuknak a másik jelölttel szemben, aki a con Alír klánból származott.

## A Lidércgyűrű megszerzése

A frissen megkoronázott uralkodó választási ígéretei között szerepelt, hogy visszaszolgáltatja Hegyhonnak a lidércgyűrűt, amiért II. Darpharin az életét áldozta és így halálával jogtalanul került a torremoriak kezére. Hogy visszaszerezze a kivételes hatalommal bíró gyűrűt, Baljic cselhez folyamodott: a két nép közös múltját és barátságát hangsúlyozó levelet küldött I. Retipnek, torremor királyának és meghívta az egész királyi családot II. Darpharin temetésére, hogy ezzel a gesztussal erősítsék meg szövetségüket. Valójában Baljic csapdát állított a lidércgyűrűt bitorló torremori királynak, aki naivan elfogadta a meghívást és házastársával, valamint testvérével és annak kísérőjével vett részt az éjjeli gyászszertartáson.

Hegyhon kormányzója vérrel szentelte meg II. Darpharin frissen hantolt sírját: a szertatáson a hegyhoni mágusok varázslattal mozgásképtelenné tették a torremori királyi családot. Baljic nem ismert kegyelmet: kardot rántva saját kezével oltotta ki életüket az egész hegyhoni nép szeme láttára – egyedül a király testvérének ágyasa menekült el, vele Kopasz Morti, az egykori Kopasz Altimore király leszármazottja végzett. Az utolsó a sorban a torremori király volt; halálával gyilkosához, Baljic McToby-hoz került a lidércgyűrű, amivel a kormányzó teljesítette a hegyhoni népnek tett ígéretét.

A hegyhoni temetőben rendezett vérontást követően Baljic élete szüntelen bujdosásban telt. Csak ritkán tudott érintkezni népével, mert állandóan a rá vadászó torremori halálkommandók ellen kellett rejtőzködnie. Alattvalói életükkel védték a kormányzót, aki négy halálkommandó támadását élte túl, de fokozatosan elszigetelődött népétől és üldözési mánia lett rajta úrrá.

## Baljic mint uralkodó

Ugyan koronázott uralkodója lett az országnak, de a koronázási ceremóniát követően sosem viselte az uralkodói jelképeket; kormányzónak kiáltotta ki magát, aki válság idején ideiglenesen gyakorolja a hatalmat. Nyilvános szerepléseikor hagyományos hegyhoni palást helyett sötét köpenyben, arany mellvértben és korona nélkül jelent meg a nép előtt.

Legfőbb politikai törekvése a Lidércháború Hegyhon számára kedvező lezárása mellett az volt, hogy Hegyhont alkotmányos demokráciává alakítsa át. Elnökletével a VII. Birodalmi Év elején négytagú alkotmányozó testület alakult meg.